**Πρόσκληση εκδήλωσης ενδιαφέροντος**

**Σεμινάριο εξεύρεσης εταίρων στο πλαίσιο του Ευρωπαϊκού Προγράμματος Erasmus+ (Μαδρίτη, Ισπανία 26-27/10/2015) με θέμα: “Σύνδεση της Επαγγελματικής Εκπαίδευσης και Κατάρτισης με τον κόσμο της εργασίας”**

Στο πλαίσιο αυτής της πρόσκλησης για εκδήλωση ενδιαφέροντος ανακοινώνεται το ακόλουθο σεμινάριο εξεύρεσης εταίρων:

**Τίτλος:** “Σύνδεση της Επαγγελματικής Εκπαίδευσης και Κατάρτισης με τον κόσμο της εργασίας ” (“Connecting VET with the world of Work”)

Το Ίδρυμα Κρατικών Υποτροφιών, στο πλαίσιο των αρμοδιοτήτων του ως Εθνική Μονάδα Συντονισμού για το πρόγραμμα Erasmus+, ανακοινώνει τη δυνατότητα υποβολής αίτησης για συμμετέχοντες σε σεμινάριο εξεύρεσης εταίρων που οργανώνεται μέσω ενός άτυπου «forum» συνεργασίας των Εθνικών Μονάδων Erasmus+ στις μεσογειακές και στις κεντρικές χώρες. Το σεμινάριο θα διεξαχθεί στη Μαδρίτη από την Ισπανική Εθνική Μονάδα (SEPIE) για το πρόγραμμα Erasmus+ στους τομείς της εκπαίδευσης και της κατάρτισης.

Η σημασία της αυξημένης συνεργασίας μεταξύ των σχολείων της ΕΕΚ και του κόσμου της εργασίας έχει συμπεριληφθεί στους στόχους και τις προτεραιότητες που καθορίζονται στον οδηγό Erasmus+ για τις προσκλήσεις υποβολής προτάσεων του 2014 και 2015. Επιπρόσθετα, θα μπορούσε να συμβάλει στη μείωση της ανεργίας, μέσω της εκμάθησης στο χώρο εργασίας (Work Based Learning), η οποία αποτελεί ένα από τα σημαντικότερα προβλήματα που πολλές ευρωπαϊκές χώρες αντιμετωπίζουν.

Η συμμετοχή στο σεμινάριο εξεύρεσης εταίρων με θέμα την σύνδεση της ΕΕΚ με τον κόσμο της εργασίας στοχεύει στην ανταλλαγή ιδεών, πρακτικών και εκπαιδευτικών πολιτικών μεταξύ Ευρωπαϊκών φορέων που δραστηριοποιούνται στον τομέα της Επαγγελματικής Εκπαίδευσης και Κατάρτισης καθώς και στην ενίσχυση της δικτύωσης και της ανάπτυξης μελλοντικών συνεργασιών στο πλαίσιο των δράσεων του Προγράμματος Erasmus+.

Οι Διεθνικές Συναντήσεις Συνεργασίας διοργανώνονται από τις Εθνικές Μονάδες των χωρών που συμμετέχουν στο Πρόγραμμα Erasmus+ και στόχος τους είναι η βελτίωση της ποιότητας στη συνολική εφαρμογή του προγράμματος συμβάλλοντας με αυτό τον τρόπο στην αύξηση του αντίκτυπου του προγράμματος σε συστημικό επίπεδο. Παρέχουν ένα βήμα για διάλογο πάνω σε θέματα ευρωπαϊκών και εθνικών προτεραιοτήτων που αποτελούν κοινό τόπο ενδιαφέροντος, συνεισφέροντας στην ανταλλαγή ιδεών και πρακτικών και στην προώθηση της ποιότητας της εκπαίδευσης και των συστημάτων κατάρτισης των συμμετεχουσών χωρών.

Οι κύριοι στόχοι του σεμιναρίου είναι :

* Η προώθηση σχεδίων στον τομέα της ΕΕΚ
* Η παροχή βοήθειας των αιτούντων οργανισμών ως προς την εξεύρεση κατάλληλων εταίρων
* Η διάδοση του προγράμματος Erasmus+
* H βελτίωση της ποιότητας των σχεδίων

Το σεμινάριο απευθύνεται σε ΚΑ1 και ΚΑ2 τύπους σχεδίων.

Πρόκειται κυρίως για ένα σεμινάριο εξεύρεσης εταίρων όπου βασικός στόχος είναι η προετοιμασία αιτήσεων στον τομέα της επαγγελματικής εκπαίδευσης και κατάρτισης του προγράμματος Erasmus+. Το σεμινάριο στοχεύει να φέρει σε επαφή ανθρώπους που συνδέονται άμεσα με το θέμα και να μπορούν να προετοιμαστούν για μια ευρωπαϊκή συνεργασία και να τους δοθεί η ευκαιρία να βρουν κατάλληλους εταίρους προκειμένου να υποστηρίξουν και να υλοποιήσουν με ποιοτικές προδιαγραφές την ιδέα τους.

Ενδεικτικοί φορείς, που μπορούν να υποβάλλουν αίτηση στο σεμινάριο:

* Επαγγελματικοί φορείς και ενώσεις
* Επιχειρήσεις
* Εμπορικά, βιομηχανικά, βιοτεχνικά επιμελητήρια
* Πάροχοι ΕΕΚ
* ΙΕΚ, ΕΠΑΣ Μαθητείας
* Επαγγελματικά Σχολεία

**Ημερομηνία και τόπος διεξαγωγής:** 26 - 27 Οκτωβρίου 2015, Μαδρίτη, Ισπανία

**Αριθμός διαθέσιμων θέσεων:** 4

**Εκτιμώμενο κόστος ταξιδίου:** Έως 500 ευρώ (Το ΙΚΥ αναλαμβάνει να καλύψει τα έξοδα ταξιδίου στους συμμετέχοντες σε ποσοστό 95%, ενώ σε ποσοστό 5% οι δαπάνες ταξιδίου θα καλυφθούν από ιδίους πόρους των συμμετεχόντων.)

**Τομέας ενδιαφέροντος:** Επαγγελματική Εκπαίδευση και Κατάρτιση

**Περισσότερες πληροφορίες** για το εν λόγω Σεμινάριο Εξεύρεσης Εταίρων μπορείτε να βρείτε [εδώ](http://www.sepie.es/oapee/inicio/ErasmusPlus/Seminarios-de-Contacto.html).

Το ΙΚΥ – Εθνική Μονάδα Erasmus+ θα αναλάβει να καλύψει τα έξοδα ταξιδίου τεσσάρων (4) συμμετεχόντων έως 500 ανά άτομο. Οι δαπάνες διαβίωσης (εγγραφή, διαμονή για δυο βράδια και διατροφή) θα καλυφθούν από την Ισπανική Εθνική Μονάδα σε ποσοστό 100%.

Οι ενδιαφερόμενοι παρακαλούνται να υποβάλλουν την αίτηση τους (Participant’s Profile) μέχρι τις 7 Σεπτεμβρίου 2015 στο [abaka@iky.gr](mailto:abaka@iky.gr) .

Για περισσότερες πληροφορίες οι ενδιαφερόμενοι μπορούν να απευθύνονται στο τηλέφωνο 210-3726339, 397 ή στο ηλεκτρονικό ταχυδρομείο [abaka@iky.gr](mailto:abaka@iky.gr)